[Foto’s] Drie vas vir ses wilde diere in motorDie diere wat in die motor was (Foto: Verskaf) WAARSKUWING: Die foto’s in die berig mag kinders of sensitiewe lesers ontstel. Drie mans van die Oos-Kaap staan tereg op aanklagte van onwettige jag en die besit van bedreigde wild nadat hulle Saterdagoggend met nagenoeg ses wilde diere in ŉ Toyota Corolla vasgetrek is. Volgens Kapt. Mali Govender, woordvoerder van die polisie, is die verdagtes deur die Port Alfred K9-ondersoekeenheid van die pad afgetrek nadat hulle die spoedgrens oorskry het. Die bestuurder het gesê hy is laat vir werk, en het daarom vinnig gery. Govender het gesê ŉ lid van die K9-ondersoekeenheid, Tertius Neethling, het egter aan die polisie gesê hy het met nadere ondersoek die karkasse van twee bosbokke, een grys duiker, ŉ ystervark en ook ŉ lewende hond in die motor opgespoor. Vreemde stampgeluide in die kattebak het hom ook gelei na ŉ lewende duiker en ŉ dooie springhaas. Neethling het gesê die diere is vermoedelik met die bebloede spiese en messe wat in die motor opgespoor is, doodgemaak. Volgens die polisie het dié diere ŉ geraamde waarde van net onder R20 000. Die bestuurder het verder ook twee waarskuwings ontvang vir die vervoer van ŉ hond in ŉ kattebak en omdat hulle die duiker laat ly het. Die drie mans sal na verwagting vandeesweek aangekla word en in die hof verskyn.